Avtomat Fyodorova

An **Avtomat Fyodorova** (rusianeg : Автома́т Фёдорова , brezhoneg *Fuzuilh aotomatek aotomatek Fyodorov*) zo ur fuzuilh damaotomatek hag aotomatek ijinet e deroù an XX kantved gant an ijinour rusian Vladimir Fyodorov. Gwelet e vez gant kalz arbennigourien war an hoplologiezh evel ar fuzuilh-arsailh kentañ en istor.

## Istor
E-pad ar brezel etre Rusia ha Japan (1904-1905) e oa bet gwelet pegen efedus e oa an armoù-tan aotomatek war an tachennoù-emgann. An ijinour rusian Vladimir Fyodorov a lakaas en e soñj sevel un arm dezhañ ar memes galloud-tennañ hag ar mindrailherezioù, met skañvoc’h, hag a c’hallje bezañ douget ha dornataet gant un troadeg hepken. Kregiñ a reas da labourat war gentpatromoù fuzuilhoù gant sikour Degtyaryov. Ar re gentañ anezhe a oa armoù damaotomatek, savet diwar ar fuzuilh standart Mosin-Nagant implijet en arme rusian. Siek e oant, ha divizout a reas Fedorov sevel un arm nevez penn-da-benn.

Ar c'hentpatrom kentañ a voe kinniget d’an arme e 1912. Un arm aotomatek e oa, kambret e 7,62 × 54 mm R, kartouchenn standart e lu Impalaeriezh Rusia. Plijout a reas d’an ofiserien, met ne voe ket degemeret gant an arme c’hoazh. E 1913 e voe savet ur c'hentpatrom all, kambret e 6,5 mm Fedorov, ur gartouchenn arnodel hep bourled evit aesaat mont en-dro e wikefre aotomatek. 150 skouerenn anezhañ a voe produet. Ur wech ouzhpenn e plijas d’an arme, met deroù ar Brezel-bed Kentañ a lakaas un harz da ziorren ar fuzuilh, pa voe heñchet produerezh an uzinoù war an armoù a oa reolius dija.

E 1916 e adkrogas Fyodorov da labourat war e fuzuilh, en ur ouzhpennañ dezhi ur c’harger fiñv 25 kartouchenn 6,5 mm Arisaka, ur c’halibr japanat a oa aes da gavout d’ar poent-se e Rusia. Bamet e oa ar pennoù-meur rusian gant galloud armoù aotomatek implijet war an talbenn er C’hornôg evel ar fuzuilh-vindrailher gall Chauchat. 5.000 skouerenn eus fuzuilh Fedorov a voe urzhiet neuze, met ur c’hant bennak anezhe a voe produet hepken betek 1917 abalamour d’an Dispac’h rusian.

Produiñ an Avtomat Fyodorova a adkrogas eus 1920 betek 1925, ha war-dro 3.200 skouerenn anezhi a zeuas er gouloù. Dilezet e voe an arm goude, an Arme Ruz a zivizas implijout armoù kambret e 7,62 × 54 mm hepken evit aesaat ar pourveziañ. Servijout a reas un tamm an Avtomat Fedorova da vare ar Brezel Goañv a-enep Finland (1939-1940).

Meizad an Avtomat Fyodorova he doa awenet Mic'hail Kalachnikov p'en doa savet e fuzuilh AK-47.

## Deskrivadur

Abalamour d’he ferzhioù (tennañ aotomatek, pouez izel, karger fiñv ha munision dezhañ ur c’halibr etre) e weler an Avtomat Fyodorova evel fuzuilh-arsailh kentañ an istor, daoust ma voe ret gortoz ar bloavezhioù 1940 evit ma vije implijet an termen, goude donedigezh ar Sturmgewehr 44 alaman. Daou vod-tennañ zo dezhi (damaotomatek/aotomatek), ha mont a ra en-dro gant ur sistem tennata dre argil hag ur gulasenn serr. Sioù he doa memestra : luziet e oa he froduiñ, ha rankout a rae bezañ fiziet e soudarded stummet mat war hec’h implij, pa rae ar braz eus an droadeien gant fuzuilhoù-morailh simploc’h da zornata er bloavezhioù 1910 ha 1920.

## Er sevenadur
* Gellet a raer implijout stummoù kentañ an arm er c'hoari video Enlisted, dindan an anvioù *Fedorov rifle 1912* ha *Fedorov rifle (25)*, hag ar stumm savet e 1916 e Assassin's Creed Chronicles hag e Battlefield 1 ivez.

## Daveennoù